  Майя Бывальцева 22-тӥ инвожое Буре ваён но кайгырон нуналэ Ижкарын улӥсьёс Ялан ӝуась тыл доры сяськаос понӥзы. Ужрадэ пыриськизы Удмуртиысь кивалтэтлэн ёзчиосыз, Кун кенешысь депутатъёс, Кун Думаысь депутатъёс но Федераци Кенешлэн ёзчиосыз, федерал тӧрлыкъёслэн улосвыл ёзэтъёссылэн кивалтӥсьёссы, Ижкар администрациысь но кар думаысь ыстэм муртъёс, ожгар кужымъёсысь но эрикрадэз утись ёзэсъёсысь ветеранъёс, мер огазеяськонъёслэн ыстэм муртъёссы но трос мукетъёсыз. Буре ваён но кайгырон нуналэ Ижкарын Ялан ӝуась тыл доры сяськаос понӥзы «Со асьме геройёсты, Россиез фашизмлэсь мозмытӥсьёсты буре ваён. Соин ик Буре ваён вахта, Буре ваён сюсьтылъёс, Быронтэм полк, сяськаос понон — соос туж кулэ, асьме егитъёс вормонэз ваисьёс сярысь тодазы мед возёзы. Со фронтысь берытскымтэ ожгарчиосмес, али улонысь кошкись ветеранъёсмес буре ваён. Ми асьме геройёсмес тодамы возьыны кулэ», — вераз ужрад бере Удмуртиысь кивалтэтлэн тӧроезлэсь ужзэ быдэсъясь Виктор Савельев. Тодэ вайытом, Буре ваён но кайгырон нуналэ Ижкарын, Быдӟым Атыкай ожын быремъёсты буре вайыса, сюсьтылъёс ӝуатӥзы. 5 часын Удмуртиысь кун филармониын «Мы помним…» концерт ортчиз. Минут ӵоже чус улон дыръя ожын бырем улосчиосмылэсь туспуктэмъёссэс возьматӥзы. «Быдӟым Атыкай ожлы сӥзем ужрадъёс котьку йӧно ортчо. Удмурт Элькунын, мон малпасько, соос туж умой ортчо. Туннэ ужрад туж кулэ, малы ке шуоно 76 ар талэсь азьло 22-тӥ инвожое кутскиз ож, кудӥз котькуд семьяе пыриз. Ваньмызлэн быремъёссы яке оже пыриськемъёссы вань. Котьку ар радъяськылӥсь Буре ваён сюсьтыл выллем акциос, мукетъёсыз сӥё-дано ужрадъёс — со ветеранъёсты гажамез возьматон гинэ ӧвӧл, со асьме понна тодэ вайытонъёс. Угось асьмеос тодамы возимы ке, котьку тыршомы сыӵе югдурез палэнтыны», — ватсаз Удмуртиысь тӧролэн но кивалтэтлэн администрациенызы кивалтӥсьлэсь ужзэ быдэсъясь Сергей Смирнов. Тегъёс: Мерлык Ижкар Удмуртия БыдӟымАтыкайож ветеранъёс ож  